作者：利登
词牌/韵律：风流子

paragraphs: 梨园花柳地，扶残醉、曾记问妖娆。
叹惹住轻烟，柔丝未改，霏零疏雨，腻粉先飘。
更低道，花无三日艳，柳有一年娇。
卷翠未迟，醉红易失，共偎香影，同赏良宵。
如今知何处，三山远，云水一望迢迢。
傍砌青鸾好在，谁送归飚。
但花下红云，尚通夕照，柳边白月，自落寒潮。
最是无端，子规啼破寒梢。